KLASA: 034-05/25-01/19

URBROJ: 711-02-02/05-2025-02

Zagreb, 13. veljače 2025.

**MARKO JELIĆ**

**župan Šibensko-kninske županije**

**Predmet: mišljenje na zahtjev obveznika Marka Jelića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 7. veljače 2025. otvorilo predmet povodom zahtjeva za davanjem mišljenja koji je podnio obveznik Marko Jelić, župan Šibensko-kninske županije.

U podnesenom zahtjevu obveznik je zatražio mišljenje imaju li župan i zamjenici župana, koji dužnost obavljaju profesionalno, pravo na sistematski pregled na teret sredstava Šibensko-kninske županije.

Povodom navedenog zahtjeva obveznika, Povjerenstvo, u sastavu Ines Pavlačić, kao zamjenice predsjednice Povjerenstva, Igora Lukača, Nike Nodilo Lakoš i Ane Poljak, kao članova Povjerenstva, je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 71. sjednici održanoj 13. veljače 2025. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, obrazloženje iz navedene presude primjenjuje se u cijelosti na obveznike iz članka 3. ZSSI-a. Dana 12. travnja 2022. Povjerenstvo je donijelo Dopunu Smjernice broj 711 -I-518-R-34/22-02-17 u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti.

Smjernica Povjerenstva broj: 711-I-134-R-34/22-01-17 od 31. siječnja 2022. i Dopuna Smjernice Povjerenstva broj: 711-I-518-R-34/22-02-17 od 12. travnja 2022. odnosi se na obveznike navedene u članku 3. ZSSI-a koji temeljem ugovora o radu ili drugog ugovora iz radnog odnosa obnašaju javnu dužnost slijedom čega se ne odnose na izvršne čelnike jedinica lokalne i područne (regionalne) samouprave jer isti obnašaju dužnost temeljem rezultata provedenih izbora i ne sklapaju ugovor o radu.

Međutim, tumačenje Povjerenstva što se smatra, a što se ne smatra dodatnim naknadama odnosi se jednako na sve obveznike iz članka 3. ZSSI-a pri čemu općinski načelnici, gradonačelnici, župani i njihovi zamjenici imaju pravo na one dopuštene primitke koji su određeni zakonom ili općim aktom kojim se uređuju prava općinskih načelnika, gradonačelnika župana i njihovih zamjenika.

Stoga, obveznici iz članka 3. stavaka 1. i 2. ZSSI-a, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko i dodatno zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Isto tako, obveznici iz članka 3. stavaka 1. i 2. ZSSI-a, mogu primiti dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), koristiti službene stanove, prijevozna sredstva, računalo i mobitel, plaćanje premija osiguranja za slučaj ozljede na radu, putnog osiguranja za službeno putovanje itd. jer se radi o isplatama troškova koje su povezani s obnašanjem javne dužnosti koju obveznici temeljem članka 5. stavka 1. točke 2. ZSSI mogu primiti te se ne radi o primicima dodatne naknade za poslove obnašanja javne dužnosti.

Uvidom u mišljenje Ministarstva pravosuđa i uprave KLASA:024-02/22-01/61, URBROJ: 514-07-02/01-23-02 od 19. siječnja 2023., utvrđeno je kako je u istom navedeno, a u odnosu na pravo na sistematski zdravstveni pregled, da zakonski propisi iz djelokruga Ministarstva pravosuđa i uprave ne sadrže odredbe o navedenom, no da je polazeći od odredbe članka 90.a Zakona o lokalnoj i područnoj (regionalnoj) samoupravi („Narodne novine“, broj 86/08., 61/11., 04/18. i 112/19.), nesporno da dužnosnici koji dužnost obavljaju profesionalno, ostvaruju prava iz mirovinskog i zdravstvenog osiguranja te da je isto tako nesporno da sistematski liječnički pregled spada u sferu zaštite zdravlja osiguranika zdravstvenog osiguranja. Zaključno je navedeno da nema zapreke da sistematski liječnički pregled ne bude plaćen i lokalnim dužnosnicima.

Uvidom u imovinsku karticu obveznika Marka Jelića i imovinske kartice zamjenika župana Šibensko-kninske županije, Iris Ukić Kotarac i Ognjena Vukmirovića, utvrđeno je da isti dužnost obnašaju profesionalno.

Slijedom svega navedenog, Marko Jelić, župan Šibensko-kninske županije, i Iris Ukić Kotarac i Ognjen Vukmirović, zamjenici župana Šibensko-kninske županije, imaju pravo na sistematski pregled koji spada u sferu zaštite zdravlja obveznika kao osiguranika zdravstvenog osiguranja.

Povjerenstvo dodatno ukazuje da obveznici ZSSI-a, sukladno članku 9. ZSSI-a, niti u jednom slučaju ne mogu samostalno odlučivati o ostvarivanju vlastitih prava, već bi u navedenom slučaju uvijek trebala odlučiti Županijska skupština Šibensko-kninske županije.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Marko Jelić, elektroničkom dostavom
2. Objava na internetskoj stranici Povjerenstva
3. Pismohrana